OpenLLM-France/wikimedia huggingface dataset:
# 122 aC

El 122 aC va ser un any del calendari romà prejulià. Durant la República i l'Imperi Romà es coneixia com l'Any del Consolat d'Ahenobarb i Estrabó o també any 632 Ab urbe condita o de la fundació de la ciutat). L'ús del nom «122 aC» per referir-se a aquest any es remunta a l'alta edat mitjana, quan el sistema Anno Domini va ser el mètode de numeració dels anys més comú a Europa.

## Esdeveniments
### República Romana

* Gneu Domici Ahenobarb i Gai Fanni són elegits cònsols.
* Fanni Estrabó és elegit per la influència Gai Semproni Grac per impedir l'elecció de Luci Opimi, enemic seu. Però dona suport a l'aristocràcia i s'oposa a les mesures de Grac. Ordena als aliats llatins sortir de Roma i s'oposa en un discurs famós a la pretensió de Grac de donar-los-hi la ciutadania romana.
* Marc Livi Drus, aristòcrata i tribú de la plebs juntament amb Gai Grac, és utilitzat pel senat per oposar-se a les mesures populars de Grac. Drus veta algunes de les lleis proposades per Grac, però després les torna a presentar, donant el mèrit del seu establiment al senat, de manera que el poble pensava que els optimats eren els seus amics. Aquest sistema és conegut com a patronus senatus (senat protector).

### Gàl·lia

* El senat envia Domici Ahenobarb contra els al·lòbroges de la Gàl·lia perquè havien acollit al rei dels sal·luvis, Teutomali, enemic de Roma, que havia devastat el país dels hedus (aliats romans).

## Naixements

* Quint Sertori, lloctinent de Gai Mari i un dels caps del partit popular a Roma i governador d'Hispània fins a la seva mort cap a l'any 72 aC (dates aproximades).

## Necrològiques

* Liu An, príncep xinès, geògraf i cartògraf.

## Referències

* ↑ Funegan, Jack (et al.). Chronos, kairos, Christos : nativity and chronological studies. Winona Lake [IN]: Eisenbrauns, 1989, p. 115-150. ISBN 9780931464508.
* ↑ Titus Livi. Epítom, LXI
* ↑ Ciceró. Brutus, XXVI
* ↑ Ciceró. De oratore, III, 47
* ↑ Apià. Història de Roma: guerres civils, I, 23
* ↑ Florus. Epítom d'història romana, III, 2
* ↑ «Quint Sertori». GEC. [Consulta: 1r agost 2024].
* ↑ Wallacker, Benjamin E «Liu an, Second King of Huai-nan (180?-122 B. C.)». Journal of the American Oriental Society, 36, 1972, pàg. 35.
# ARP

ARP té els següents significats:
* Address Resolution Protocol, protocol de comunicació que s'encarrega, de manera automàtica, de resoldre i mantenir la taula d'equivalències entre les adreces MAC i les adreces IP dels nodes o màquines que es comuniquen
* Alternativa Racional a las Pseudociencias
* ARP Instruments, empresa creada per Alan R. Pearlman i que produí models com l'ARP Odyssey
* ARP Odyssey, model de sintetitzador analògic fabricat per la marca ARP, i que va restar en producció entre els anys 1972 i 1981
* Jean Arp, artista dadaista.
* L'Alta Ruta Pirinenca o ARP (en francès: Haute Randonnée Pyrénéenne o HRP)
# Enérgueia

L'enérgueia (en grec ἐνέργεια) és una expressió creada per Aristòtil que indica que quelcom està actuant en el sentit que està tenint la seva finalitat des de si mateix. És un terme tècnic de gran importància en l'obra aristotèlica, sobretot en relació amb la seva teoria de la causalitat eficient. Tot i que és l'origen etimològic de la paraula moderna "energia", el terme ha evolucionat tant durant la història occidental que l'accepció actual ja no és útil per comprendre el sentit original que li dona Aristòtil. No és pas fàcil de trobar una traducció adequada per a aquest concepte. Termes com activitat i actualitat no donen tota la riquesa semàntica de l'energia aristotèlica, que per això alguns tradueixen com "realitat actuant". Aristòtil explica aquest concepte a l'Ètica a Nicòmac i a Metafísica VIII-IX. L'autor afirma que el plaer, contra l'opinió popular que el considera un buit que ha de ser omplert, en realitat consisteix en una enérgueia del cos o l'ànima humans (Llibre X). Així doncs, sosté que menjar és agradable perquè permet que el sistema digestiu humà compleixi plenament la seva funció, que el sexe dona plaer per la mateixa raó respecte de la reproducció, i que activitats tals com l'estudi de les matemàtiques o admirar l'art són agradables perquè són una enérgueia respecte de la ment. Aristòtil compara també enérgueia amb dínamis i hexis en diversos llocs (cf. Ètica a Eudem II.i.1218b i Ètica a Nicòmac I.viii.1098b33) i de vegades amb kínesis (moviment o cert canvi) (cf. Metafísica IX.iii.1047a).
# 125 aC

El 125 aC va ser un any del calendari romà prejulià. Durant la República i l'Imperi Romà es coneixia com l'Any del Consolat de Flac i Hipseu o també any 629 Ab urbe condita o de la fundació de la ciutat). L'ús del nom «125 aC» per referir-se a aquest any es remunta a l'alta edat mitjana, quan el sistema Anno Domini va ser el mètode de numeració dels anys més comú a Europa.

## Esdeveniments
### Regne del Bòsfor

* Parisades V és rei del Bòsfor Cimmeri, i el darrer monarca de la dinastia Espartòquida.

### República Romana

* Marc Fulvi Flac i Marc Plauci Hipseu són elegits cònsols.
* Fulvi Flac és enviat en ajut de Massília, on els sal·luvis havien envaït el territori.
* Els dos magistrats conjuntament s'encarreguen de restablir la legalitat imposada i resoldre els conflictes causats per les lleis Licinia i Sempronia frumentaria. Ciceró diu que Plauci Hipseu era poc expert en dret civil.
* El pretor Luci Opimi ocupa la ciutat de Fregel·les, al Latium, que s'havia revoltat demanant la ciutadania romana. Numitori Puil·le, un dirigent de Fregel·les, la fa a mans d'Opimi, que pren venjança sobre els habitants i destrueix la ciutat.

### Sardenya

* El qüestor Gai Semproni Grac rep de Micipsa, rei de Numídia un carregament de blat per alimentar les tropes. El senat es nega a rebre l'enviament, i prorroga per aquell any el comandament del procònsol Orestes, per tal que Grac es quedi a l'illa, ja que si torna a Roma pot ser elegit tribú de la plebs i prosseguir les reformes del seu germà Tiberi Grac.

## Referències

* ↑ Funegan, Jack (et al.). Chronos, kairos, Christos : nativity and chronological studies. Winona Lake [IN]: Eisenbrauns, 1989, p. 115-150. ISBN 9780931464508.
* ↑ McGing, B. C. The foreign policy of Mithridates VI Eupator, King of Pontus. Leiden: Brill, 1986, p. 51. ISBN 9789004075917.
* ↑ Titus Livi. Epítom, LIX
* ↑ «Flaccus, Fu'lvius: 7. M. Fulvius Flaccus, M. F. Q. N.». A: William Smith (ed.). A Dictionary of Greek and Roman biography and mythology (en anglès). Londres: John Murray, 1870.
* ↑ [https://quod.lib.umich.edu/m/moa/acl3129.0002.001/551?page=root;rgn=full+text;size=100;view=image;q1=HypsaeusSmith,+William+(ed.).+Dictionary+of+Greek+and+Roman+Biography+and+Mythology.+Vol.+II.++Boston:+Little,+Brown,+&+Comp.,+1867,+p. 541. ]
* ↑ Vel·lei Patèrcul. Història romana, II, 6, 4
* ↑ Titus Livi. Epítom, LX
* ↑ Ciceró. De inventione, II, 34
* ↑ Vennung, Timothy. A Chronology of the Roman Empire. Londres: Continuum, 2011, p. 178. ISBN 9781441154781.
# ASTRO-B

L'ASTRO-B, batejat com Tenma després d'arribar òrbita, va ser un observatori espacial japonès de raigs X. Va ser llançat el 20 de febrer del 1983 mitjançant un coet Mu des del Centre Espacial d'Uchinoura i va tornar a entrar a l'atmosfera el 17 de febrer del 1988.

## Objectius

El Tenma es va dedicar a l'estudi en raigs X de diferents parts del cel, tant espectroscòpicament com obtenint imatges directes de diferents astres i analitzant les variacions en l'emissió de raigs X d'aquests cossos.

## Característiques

El satèl·lit s'estabilitzava mitjançant girs, podent girar a 0,546, 0,137 o 0,068 revolucions per minut. Disposava d'un telescopi reflector de raigs X, un comptador proporcional de centelleig, un monitor de raigs X per fonts transitòries, un detector de raigs gamma i un sensor estel·lar.

## Referències

* Wade, Mark. «Astro» (en anglès), 2008. [Consulta: 6 agost].
* NASA. «Tenma» (en anglès), 26-06-2009. [Consulta: 6 agost].
# Auditoria fiscal

L'auditoria fiscal és el procés sistemàtic d'obtenir i avaluar les proves amb caràcter tributari que estiguin adequades als principis i normes comptables generalment acceptades

## Objectius de l'auditoria fiscal

* comprovar que l'empresa ha reflectit adequadament les obligacions tributàries, en funció del principi d'acreditació, havent fet una provisió correcta dels riscs derivats de possibles circumstàncies fiscals
* Comprovar si s'ha fet el pagament efectiu segons els terminis i els requisits establerts
* Avaluar l'eficàcia dels controls interns.

## Personal que realitza l'auditoria

* auditors de comptes independents: Recomanen actuacions de millora
* funcionaris públics de l'administració tributària: encarregats d'inspeccionar i exigir el compliment de les obligacions tributàries per part de l'empresa.
# Eolosaure

L'eolosaure (Aeolosaurus, "llangardaix d'Èol") és un gènere de dinosaures sauròpodes saltasàurids, que visqueren a la fi del període Cretaci, al Campanià, fa aproximadament 74 a 70 milions d'anys, en el que avui és Sud-amèrica.
El nom li ve dau per Èol (en grec: Αἴολος -Aelus), un personatge de la mitologia grega que apareix en l'Odissea d'Homer. La identificació específica de l'espècie Aeolosaurus rionegrinus, es refereix al lloc on va ser oposat, a la província argentina de Río Negro. El gènere va ser descrit pel paleontòleg Jaime Powell en 1987, qui descrigué l'espècie tipus A. rionegrinus. Una segona espècie A. colhuehuapensis, va ser descrita per Casal et al. en 2007.
Gèneres de sauropodomorfs :
Regne: Animalia
Filum: Chordata
Classe: Sauropsida
Clade: Avemetatarsalia
Clade: Dinosauria :
Sauropodomorpha :
Sauropoda :
Neosauropoda :
Macronaria :
Titanosauria :
# Acció Directa

Acció Directa (AD), en francès Action Directe, va ser un grup armat autònom francès que practicava la guerrilla urbana. Realitzà una sèrie d'atemptats i assassinats a l'Estat francès durant els anys 1980. Va ser fundat el 1977 de la unió de dos grups d'esquerra radical, els Grups d'Acció Revolucionària Internacionalista (GARI) i els NAPAP (Noyaux Armés pour l'Autonomie Populaire), amb l'objectiu d'aconseguir la «coordinació políticomilitar del moviment autònom».

## Història

El 1979 es va transformar en una organització de guerrilla urbana i va realitzar atacs sota la bandera de l'antiimperialisme i la defensa del proletariat. El grup va ser prohibit pel govern francès l'agost de 1982. El 1984 es va aliar l'organització armada alemanya Fracció de l'Exèrcit Roig (RAF), sota l'estratègia d'«unió dels revolucionaris d'Europa Occidental».
El grup va ser l'expressió a França d'un corrent que es reivindicava marxista i que afirmava que les accions armades eren un mitjà legítim de combatre un règim considerat opressiu. Durant els anomenats «anys de plom», nombrosos grups van reprendre les idees anarquistes de la «propaganda pels fet»: la RAF, les Brigades Roges a Itàlia, l'Exèrcit Roig Japonès, l'Organització Revolucionària 17 de Novembre a Grècia, els Weather Underground als Estats Units o les Cèl·lules Comunistes Combatents a Bèlgica.
Acció Directa va ser responsable de més de 50 atacs, tals com un assalt amb metralladores a l'edifici de la seu de la patronal francesa a París l'1 de maig de 1979 i atacs a edificis governamentals, de l'exèrcit, companyies en complexos industrial-militars i, fins i tot, de l'estat d'Israel. També van dur a terme robatoris o «expropiacions proletàries» i assassinats, entre ells el de l'enginyer militar René Audran (responsable de les vendes d'armes del govern francès) el 1985 i el de Georges Besse, president de l'empresa Renault el 1986.
El 21 de febrer de 1987, els principals membres d'Actió Directa, Jean-Marc Rouillan, Nathalie Ménigon, Joëlle Aubron i Georges Cipriani, van ser arrestats i més tard condemnats a cadena perpètua. Régis Schleicher havia estat prèviament arrestat el 1984.

## Referències

* ↑ Tellez Solá, Antonio. El MIL i Puig Antich. Virus, 2006, p. 53. ISBN 84-96044-77-7 [Consulta: 2 agost 2020].
* ↑ Cembrero, Ignacio. «Puig Antich disparó» (en castellà). El Pais, 22-03-2009. [Consulta: 4 agost 2020].
* ↑ Jackson, Brian A.; Kirby, Aidan. Considering the Creation of a Domestic Intelligence Agency in the United States: Lessons from the Experiences of Australia, Canada, France, Germany, and the United Kingdom. Brian A. Jackson, Aidan Kirby, 2009, p. 70. ISBN Brian A. Jackson, Aidan Kirby.

## Bibliografia

* Rouillan, Jean-Marc. Acció Directa. Crònica política d'una lluita armada. Manresa: Tigre de Paper, 2020. ISBN 978-84-16855-82-7.

## Enllaços externs

* Ni vieux ni traîtres (Pierre Carles i Georges Minangoys, 2006)
# 131 aC

El 131 aC va ser un any del calendari romà prejulià. Durant la República i l'Imperi Romà es coneixia com l'Any del Consolat de Flac i Mucià o també any 623 Ab urbe condita o de la fundació de la ciutat). L'ús del nom «131 aC» per referir-se a aquest any es remunta a l'alta edat mitjana, quan el sistema Anno Domini va ser el mètode de numeració dels anys més comú a Europa.

## Esdeveniments
### República Romana

* Aquest any són elegits cònsols Luci Valeri Flac i Publi Licini Cras Dives Mucià.
* Valeri Flac és Flamen Martialis i Cras Dives Mucià pontífex màxim. Flac demana de dirigir la guerra contra Èumenes III Aristònic de Pèrgam, però el seu col·lega, com a Pontífex, li imposa una multa per abandonar els seus deures sacerdotals. Flac presenta una queixa als comicis que anul·len la multa, però ordenen que Flac obeeixi a Cras en l'aspecte religiós.
* Quint Cecili Metel Macedònic i Quint Pompeu són censors. És la primera vegada que els dos censors són plebeus. Metel Macedònic proposa una llei que obliga a tots els romans a casar-se per incrementar la població.

### Àsia Menor

* El Senat Romà envia a Àsia a Cras Dives i inicia la guerra contra Èumenes III, però està més ocupat pel botí que per capturar el seu enemic, i Èumenes el sorprèn a Leucae i el derrota en una batalla. És capturat quan fuig, entre Elea i Esmirna, i per no ser torturat, fereix un traci de l'exèrcit d'Èumenes, que s'hi gira i el mata.

## Necrològiques

* Publi Licini Cras Dives, mort quan el fan presoner. És enterrat a Esmirna i el seu cap enviat a Èumenes, que l'any següent serà derrotat per Perpenna i executat a Roma.

## Referències

* ↑ Funegan, Jack (et al.). Chronos, kairos, Christos : nativity and chronological studies. Winona Lake [IN]: Eisenbrauns, 1989, p. 115-150. ISBN 9780931464508.
* ↑ Titus Livi. Epítom, LIX
* ↑ Smith, William (ed.). Dictionary of Greek and Roman Biography and Mythology. Vol. II. Londres: Taylor and Walton, 1846, p. 158.
* ↑ Smith, William (ed.). Dictionary of Greek and Roman Biography and Mythology. Vol. II. Londres: Taylor and Walton, 1846, p. 1057.
* ↑ Aulus Gel·li. Les nits àtiques I, 6
* ↑ Valeri Màxim. De Factis Dictisque Memorabilibus, III, 2
* ↑ Vel·lei Patèrcul. Història Romana, II, 4
# AS CotonTchad

L'Association Sportive CotonTchad és un club de futbol de la ciutat de N'Djamena, Txad.
Els seus colors són el verd i el blanc.

## Palmarès

* Lliga txadiana de futbol:
       1996, 1998
* Copa txadiana de futbol:
       1995, 1999, 2009
* Copa de la Lliga de N'Djaména de futbol:
       2009

## Referències

* ↑ Pàgina del club
* ↑ Gleeson, Mark «Five countries excluded from African club competition». Reuters, 10-02-2008 [Consulta: 10 febrer 2008]. Arxivat 2008-02-13 a Wayback Machine. «Còpia arxivada». Arxivat de l'original el 2008-02-13. [Consulta: 8 novembre 2019].
* ↑ «Chad N'Djamena Premier Division 2010 Historical Data». crankshaw-sports-stats.com/leagues/central_africa/chad/premiere_division_1.html. [Consulta: 9 abril 2019].
* ↑ «Chad - List of Champions». RSSSF. [Consulta: 16 agost 2019].
* 1 2 «Chad - List of Cup Winners». RSSSF. [Consulta: 16 agost 2019].
# Eomicrobioteri

L'eomicrobioteri (Eomicrobiotherium) és un gènere extint de marsupials microbioteris de la família Microbiotheriidae. Els seus fòssils més antics procedeixen de l'Eocè superior de l'Argentina, la qual cosa demostra la radiació d'aquest grup de marsupials des de l'est a l'oest de Gondwana.

## Referències

* ↑ Entrada «Eomicrobiotherium» de la Paleobiology Database (en anglès). [Consulta: 20 desembre 2022].
# Parc Nacional Retezat

El Parc Nacional Retezat és una reserva natural situada a les muntanyes Retezat, una serralada dels Carpats, al districte de Hunedoara (Romania).
El parc conté més de 60 pics per sobre de 2.300 metres i més de 100 llacs glaçats. El 1935 el govern de Romania va reservar una zona de les muntanyes Retezat creant el primer parc nacional de país. Actualment el parc té 383,19 quilòmetres quadrats. La zona protegeix un dels últims boscos verges d'Europa i la més gran zona aïllada del continent en què hi ha un bosc mixt. El pic més alt de les muntanyes Retezat, Peleaga, de 2.509 metres sobre el nivell del mar. La flora està formada per aproximadament 1190 espècies, de les quals 130 estan amenaçades o en perill. Llops, ossos, senglars, linxs, gats salvatges, isards, cabirols i cérvols, així com petites espècies de carnívors com el teixó i la llúdriga són abundants per tot el parc.
A la mateixa zona del bosc principal del parc també hi ha una reserva científica que es diu Gemenele.
El 1979 el Programa Home i Biosfera de la UNESCO va incloure el parc a la xarxa internacional de reserves de la biosfera.

## Referències

* ↑ «Acasa - ANPM». [Consulta: 1r gener 2021].
* ↑ «Protected Planet | Parcul Național Retezat». [Consulta: 1r gener 2021].
* ↑ «EUNIS -Site factsheet for Retezat National Park», 06-01-2013. Arxivat de l'original el 2013-01-06. [Consulta: 1r gener 2021].
* ↑ «Parcul Național Retezat». [Consulta: 1r gener 2021].
* ↑ «Retezat | United Nations Educational, Scientific and Cultural Organization». [Consulta: 1r gener 2021].

## Enllaços externs

* Pàgina web oficial
* Mapes del parc
* Mapes turístics de les muntanyes de Retezat Arxivat 2021-02-23 a Wayback Machine.
# AS Espérance Sportive de Djibouti

L'AS Espérance Sportive de Djibouti és un club de Djibouti de futbol de la ciutat de Djibouti. Fins a l'any 2019 fou conegut com a Bahache/Université de Djibouti FC. L'any 2018 fou finalista de copa.
El seu color ha estat tradicionalment el vermell.

## Referències

* ↑ «Djibouti - Bahache / Université de Djibouti FC - Results and fixtures - Soccerway». [Consulta: 31 desembre 2018].
* ↑ «Djibouti Cup Winners». RSSSF. [Consulta: 16 desembre 2017].
* ↑ Résumé de la 8éme journée du D1 2016-2017 FDF Fédération Djiboutienne de Football
* ↑ Résumé de la 7éme journeé du D1 2016-2017 FDF Fédération Djiboutienne de Football
* ↑ 5ème journée du Championnat national du Football D1saison 2017-2018 FDF Fédération Djiboutienne de Football
* ↑ 4ème journée du Championnat national du Football D1 saison 2017-2018 FDF Fédération Djiboutienne de Football
* ↑ 1ere journee d1 2018-2019 FDF Fédération Djiboutienne de Football
* ↑ 2éme journée d1 2018-2019 FDF Fédération Djiboutienne de Football
* ↑ 4eme journee d1 2018-2019 FDF Fédération Djiboutienne de Football
# Escola de Hèlsinki

L'Escola de Hèlsinki és un grup informal d'artistes de la fotografia, que encara hi estudien o que ja es va graduar al departament de Fotografia de la Universitat Aalto a Hèlsinki, Finlàndia. La galeria Taik en es va establir en 1995 per mostrar els seus treballs.

## Referències

* ↑ diversos autors. The Helsinki School: Photography (en anglès). Distributed Art Pub Incorporated, 2005. ISBN 3775715754.
* ↑ Bogre, Michelle. Photography: A Teaching Guide for the 21st Century: Educators Share Thoughts (en anglès). CRC, 2014, p. 133. ISBN 131769385X.
# Hațeg

Hațeg (pronunciació en romanès: [ˈHat͡seg]; alemany: Wallenthal; hongarès: Hátszeg) és una ciutat del comtat de Hunedoara, Romania, amb una població de 9.340 habitants. La ciutat administra tres pobles: Nălațvad (Nalácvád), Silvașu de Jos (Alsószilvás) i Silvașu de Sus (Felsőszilvás). Es troba a la regió històrica de Transsilvània.

## Història

El 1765, mentre part dels Habsburg controlaven el Principat de Transsilvània, l'assentament es va militaritzar completament i es va integrar a la Segona Companyia Fronterera del Primer Regiment Fronterer d'Orlat, fins al 1851, quan es va dissoldre aquesta unitat.
Țara Hațegului (el país de Hațeg) és la regió que envolta la ciutat de Hațeg. Els fòssils trobats a la zona de Hațeg abasten més de 300 milions d'anys de la història geològica de la Terra, mostrant esculls de corall tropicals i illa volcànica al mar de Tetis, dinosaures, mamífers primitius, aus i rèptils voladors (com Hatzegopteryx, que va rebre el nom de la regió).
L'illa Hațeg va ser una illa durant el període Cretaci on una espècie nana de dinosaure sauròpode, Magyarosaurus dacus, va viure-hi fins a la seva extinció al final del Cretaci. El baró Franz Nopcsa va publicar articles sobre aquests arcosaures d'era mesozoica a l'illa de Hațeg. Els seus estudis van conduir a la seva teoria del nanisme insular, la noció que "els recursos limitats" a les petites illes poden conduir a una reducció dels animals vertebrats indígenes.

## Demografia

Segons el primer cens ètnic del 1850, la ciutat tenia 1.194 habitants, 915 d'ells eren romanesos, 92 gitanos, 77 hongaresos, 62 alemanys i 48 d'altres ètnies. Segons el cens del 2011, Hațeg tenia 9.685 habitants, dels quals el 93,15% eren romanesos, l'1,6% hongaresos, l'1,1% d'altres ètnies i desconegut per al 4,14% de la població.

## Fills il·lustres

* Nicholas Deak
* Chike Onyejekwe
* Nneka Onyejekwe

## Galeria

* Bisons europeus a la reserva natural de Hațeg
* El Col·legi Nacional IC Brătianu
* Església ortodoxa de Sant Nicolau
* Històric edifici bancari, avui Hotel Ferdinand
* Església reformada
* Sinagoga
* Nalatzi-Fay Manor, Nălațvad
* Carretera de Trajà a prop de Hațeg (1900-1920)
* Interior de l'Església Greco-Catòlica (1900-1920)

## Referències

* ↑ Csikia, Z.; M. J. Bentonb Palaeogeography, Palaeoclimatology, Palaeoecology, 293, 3–4, 2010, pàg. 265–270. DOI: 10.1016/j.palaeo.2010.05.032.
* ↑ «ERDÉLY ETNIKAI ÉS FELEKEZETI STATISZTIKÁJA». Arxivat de l'original el 2007-06-10. [Consulta: 28 maig 2021].